GANC/GIAC – "Arxius en Línia" és l'eina informàtica que permet la gestió integral de la documentació dels arxius històrics de la Generalitat, des del seu ingrés al centre fins a la seva descripció i instal·lació definitiva als dipòsits.
Des de la creació de l'Arxiu Nacional de Catalunya i la Xarxa d'Arxius Comarcals, s'han dissenyat i evolucionat diferents programaris de gestió, actualment en fase de modernització, per fer front a les demandes dels ciutadans i les administracions.
GANC/GIAC és el programa de gestió i conté la ingesta de tots els continguts.
L'aplicatiu és consultable pels usuaris a la sala de consulta dels arxius.
"Arxius en Línia" és l'aplicatiu en línia i on es mostren tots els continguts publicats i disponibles per Internet.
L'eina facilita la gestió dels arxius i la descripció i difusió dels fons i documents, a més de permetre l'accés d'aquests a ciutadans i administracions.
També vetlla per la normalització i gestió de la informació dels arxius a partir de l'aplicació de la normativa existent.
El Departament de Cultura proveeix el programari a ajuntaments, departaments de la Generalitat de Catalunya (serveis centrals i territorials), administració justícia, districtes notarials, entitats i associacions, persones, etc.
Actualment, GANC/GIAC conté més de cinc milions i mig d'imatges digitalitzades, més de quatre milions i mig de registres de descripcions.
Actualment "Arxius en Línia" es consolida com una aplicació de gran abast per l'accés a la documentació amb més d'un milió de documents consultats anualment.
El projecte XAC_Premsa de digitalització de la premsa històrica dels arxius comarcals neix de la necessitat de posar a l'abast dels usuaris dels arxius un tipus de documentació que permet fer una investigació complementaria a la pròpia dels documents d'arxiu.
XAC_Premsa és un complement del cercador d'"Arxius en Línia", que permet fer cerques unificades del conjunt de documentació de l'ANC i XAC en un únic cercador web.
També és una alternativa a la consulta presencial als arxius d'un tipus de documentació la demanda de la qual va a l'alça i que pel tipus de suport i la seva antiguitat es deteriora amb molta facilitat.
La plataforma facilita als usuaris, presencials i virtuals, dels arxius l'accés a les capçaleres d'àmbit local i de caràcter històric a partir d'un cercador que recupera la informació directe dels descriptors bàsics, metadades i de la informació del buidat de l'OCR dels fitxers PDF que la conformen.
Actualment, amb més d'un milió de pàgines disponibles, la col·laboració de 30 arxius comarcals i 3 municipals, XAC_Premsa segueix creixent, aplegant premsa històrica des de 1808 fins l'actualitat.
La digitalització ha generat i genera en l'actualitat un volum important i creixent de documents digitals tant a la Xarxa d'Arxius Comarcals (XAC) com a l'Arxiu Nacional de Catalunya (ANC) que constitueixen en sí mateixos fons patrimonials que cal conservar per a les generacions futures.
El DIDAC, creat l'any 2010, és un dipòsit segur que permet emmagatzemar de manera estructurada i segura els documents digitals dels fons de l'ANC i de la XAC.
Hi podem trobar documentació d'Ajuntaments i Consells Comarcals, documentació històrica d'Ajuntaments i per tant de l'Administració Local, protocols notarials de més de 100 anys, documentació de l'Administració de Justícia o documentació de persones físiques o jurídiques d'interès històric o cultural.
L'objectiu de la preservació digital és assegurar la permanència i accés del contingut de documents digitals al llarg del temps i les tecnologies, independentment del seu suport, format o sistema.
Per això, hem de mantenir-los i protegir-los anticipada i permanentment.
Està operatiu sempre i permet recuperar els documents dipositats en qualsevol moment.
Actualment, aquest dipòsit emmagatzema 180TB equivalents a 19.362.786 fitxers, i es troba en un procés continuat de creixement, ja que el nombre de càrregues no s'atura.